Na osnovu člana 113a. a u vezi sa članom 124.a,b i c Statuta Univerziteta u Sarajevu (broj: 01-14-35-1/23 od 26.07.2023. godine i broj: 01-13-121-1/24 od 17.07.2024. godine), te Odluke Stručnog vijeća Univerziteta u Sarajevu – Stomatološkog kliničkog centra broj: 01-2-1-1-4/2024 od 13.09.2024. godine, Univerzitet u Sarajevu – Stomatološki klinički centar, raspisuje

**JAVNI KONKURS**

**ZA IZBOR DIREKTORA UNIVERZITETA U SARAJEVU – STOMATOLOŠKOG KLINIČKOG CENTRA**

DIREKTOR Univerziteta u Sarajevu – Stomatološkog kliničkog centra bira se na mandatni period od četiri (4) godine.

Za direktora Univerziteta u Sarajevu – Stomatološkog kliničkog centra može biti izabran kandidat koji ispunjava sljedeće uslove:

* da je državljanin Bosne i Hercegovine;
* da je nastavnik u radnom odnosu sa punim radnim vremenom na Univerzitetu u Sarajevu – Stomatološkom kliničkom centru odnosno Univerzitetu u Sarajevu – Stomatološkom fakultetu sa stomatološkim kliničkim centrom;
* da je izabran u naučnonastavno zvanje vanrednog ili redovnog profesora na Univerzitetu u Sarajevu – Stomatološkom fakultetu odnosno Univerzitetu u Sarajevu – Stomatološkom fakultetu sa stomatološkim kliničkim centrom;
* da nije osuđivan za krivično djelo ili da se protiv istog ne vodi krivični postupak.

Direktor Univerziteta u Sarajevu – Stomatološkog kliničkog centra u toku mandata ne može vršiti funkciju predsjednika ili člana Upravnog odbora Univerziteta u Sarajevu, obavljati funkcije u organima izvršne i zakonodavne vlasti, političkim strankama, te udruženjima/organizacijama iz oblasti sindikalnog organizovanja, kao i ostale funkcije čije je obnašanje ograničeno posebnim propisima.

Za vrijeme trajanja mandata direktor Univerziteta u Sarajevu – Stomatološkog kliničkog centra ne može istovremeno vršiti funkciju šefa klinike ili rukovodioca podorganizacione jedinice.

**Uz svojeručno potpisanu prijavu na Javni konkurs kandidati su dužni priložiti:**

* Uvjerenje o državljanstvu Bosne i Hercegovine (ne starije od tri (3) mjeseca od dana posljednje objave Javnog konkursa);
* Izvod iz matične knjige rođenih;
* Potvrdu o radnom odnosu sa punim radnim vremenom na Univerzitetu u Sarajevu – Stomatološkom kliničkom centru odnosno na Univerzitetu u Sarajevu – Stomatološkom fakultetu sa stomatološkim kliničkim centrom i na kojoj je navedeno da je član Stručnog vijeća Univerziteta u Sarajevu - Stomatološkog kliničkog centra (izdatu nakon posljednje objave Javnog konkursa);
* Odluku Senata Univerziteta u Sarajevu o izboru u naučnonastavno zvanje vanredni profesor ili redovni profesor na Univerzitetu u Sarajevu – Stomatološkom fakultetu odnosno Univerzitetu u Sarajevu – Stomatološkom fakultetu sa stomatološkim kliničkim centrom (posljednji izbor u naučnonastavno zvanje);
* Biografiju (CV) sa bibliografijom, datiranu i potpisanu od strane kandidata;
* Opis naučnog i stručnog rada, datiran i potpisan od strane kandidata;
* Program rada za četverogodišnji mandatni period, datiran i potpisan od strane kandidata (u štampanoj i elektronskoj formi na USB-u).

**Svu traženu dokumentaciju kandidati prilažu u originalu ili ovjerenoj fotokopiji.**

Kandidati koji ispunjavaju uslove za izbor direktora, javno će prezentirati ponuđeni program rada na izbornoj sjednici Stručnog vijeća Univerziteta u Sarajevu – Stomatološkog kliničkog centra.

Kandidat koji bude izabran za direktora Univerziteta u Sarajevu – Stomatološkog kliničkog centra, dužan je dostaviti:

* Uvjerenje da nije osuđivan za krivično djelo (ne starije od 3 mjeseca);
* Uvjerenje da se protiv kandidata ne vodi krivični postupak (ne starije od 30 dana);
* Izjave potpisane i ovjerene od strane nadležne opštinske službe ili notara kojim kandidat potvrđuje:
1. da se na istog ne odnosi član IX stav 1. Ustava Bosne i Hercegovine;
2. da nije predsjednik ili član Upravnog odbora Univerziteta u Sarajevu;
3. da ne obavlja funkcije u organima izvršne i zakonodavne vlasti, političkim strankama, te udruženjima/organizacijama iz oblasti sindikalnog organizovanja, kao i ostale funkcije čije je obnašanje ograničeno posebnim propisima;
4. da ne vrši funkciju šefa klinike ili rukovodioca podorganizacione jedinice.

Javni konkurs je objavljen u dnevnom listu „Dnevni avaz“, na internet stranici Univerziteta u Sarajevu – Stomatološkog fakulteta sa stomatološkim kliničkim centrom [www.sf.unsa.ba](http://www.sf.unsa.ba) i internet stranici Univerziteta u Sarajevu [www.unsa.ba](http://www.unsa.ba).

Rok za prijavljivanje kandidata je 15 (petnaest) dana od dana posljednjeg objavljivanja.

Prijave sa potrebnom dokumentacijom se dostavljaju u zatvorenoj koverti na protokol Univerziteta u Sarajevu – Stomatološki fakultet sa stomatološkim kliničkim centrom ili preporučeno putem pošte na adresu:

**Za Univerzitet u Sarajevu – Stomatološki klinički centar, Bolnička 4a, 71000 Sarajevo,** sa naznakom:
**„Prijava na Javni konkurs za izbor direktora Univerziteta u Sarajevu – Stomatološkog kliničkog centra“**

Nepotpune i neblagovremene prijave neće biti razmatrane.

Konkursna dokumentacija se neće vraćati kandidatima.

**Napomena:** Svi izrazi koji se koriste u tekstu Javnog konkursa, a imaju rodno značenje, koriste se neutralno i odnose se jednako i na muški i ženski rod.